CELEX: 32015D2428
Language: lt
Date: 1449705600000
Title: 2015 m. gruodžio 10 d. Tarybos įgyvendinimo sprendimas (ES) 2015/2428, kuriuo iš dalies keičiami Sprendimas 2009/791/EB ir Įgyvendinimo sprendimas 2009/1013/ES, kuriais atitinkamai Vokietijai ir Austrijai leidžiama toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168 ir 168a straipsnių

22.12.2015   
            
            
               LT
            
            
               Europos Sąjungos oficialusis leidinys
            
            
               L 334/12
            
         TARYBOS ĮGYVENDINIMO SPRENDIMAS (ES) 2015/2428
   2015 m. gruodžio 10 d.
   kuriuo iš dalies keičiami Sprendimas 2009/791/EB ir Įgyvendinimo sprendimas 2009/1013/ES, kuriais atitinkamai Vokietijai ir Austrijai leidžiama toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168 ir 168a straipsnių
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 291 straipsnio 2 dalį,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Vokietijai ir Austrijai buvo leista taikyti nukrypti leidžiančią priemonę atitinkamai pagal Tarybos sprendimą 2009/791/EB (2) ir Tarybos įgyvendinimo sprendimą 2009/1013/ES (3). Nukrypti leidžiančios priemonės taikymo laikotarpis Tarybos įgyvendinimo sprendimu 2012/705/ES (4) buvo pratęstas iki 2015 m. gruodžio 31 d.;
            
         
               (2)
            
            
               nukrypti leidžiančia priemone nukrypstama nuo Direktyvos 2006/112/EB 168 ir 168a straipsnių, kuriuose reglamentuojama apmokestinamųjų asmenų teisė atskaityti pridėtinės vertės mokestį (toliau – PVM), mokėtiną už jų apmokestinamiesiems sandoriams patiektas prekes ir suteiktas paslaugas. Nukrypti leidžiančia priemone siekiama visiškai nesuteikti teisės į toms prekėms ir paslaugoms taikomo PVM atskaitą, kai jos daugiau nei 90 % yra naudojamos apmokestinamojo asmens arba jo darbuotojų asmeniniam naudojimui ar iš esmės ne verslo tikslams;
            
         
               (3)
            
            
               siekiant atsižvelgti į Europos Sąjungos Teisingumo Teismo praktiką, pagal kurią pirkimo PVM, susijęs su apmokestinamojo asmens patirtomis išlaidomis, negali būti atskaitytas, jei jis susijęs su veikla, kuri, atsižvelgiant į jos neekonominį pobūdį, nepatenka į Direktyvos 2006/112/EB taikymo sritį, reikėtų patikslinti, kad nukrypti leidžianti priemonė taip pat taikoma prekėms ir paslaugoms, kurios naudojamos neekonominio pobūdžio veiklai;
            
         
               (4)
            
            
               nukrypti leidžiančios priemonės tikslas – supaprastinti apmokestinimo PVM ir PVM surinkimo tvarką. Poveikis galutinio vartojimo etape mokėtinų mokesčių sumai yra tik nedidelis;
            
         
               (5)
            
            
               laiškais, kuriuos Komisija užregistravo 2015 m. kovo 16 d. ir 2015 m. kovo 19 d., atitinkamai Vokietija ir Austrija paprašė leisti toliau taikyti nukrypti leidžiančią priemonę;
            
         
               (6)
            
            
               pagal Direktyvos 2006/112/EB 395 straipsnio 2 dalies antrą pastraipą 2015 m. rugsėjo 15 d. laiškais Komisija pranešė kitoms valstybėms narėms apie Austrijos ir Vokietijos prašymus. 2015 m. rugsėjo 17 d. laiškais Komisija pranešė Austrijai ir Vokietijai, kad turi visą prašymui įvertinti reikalingą informaciją;
            
         
               (7)
            
            
               atsižvelgiant į Austrijos ir Vokietijos pateiktą informaciją, dabartinį atitinkamos nukrypti leidžiančios priemonės taikymą pateisinanti teisinė ir faktinė padėtis nepakito ir tebeegzistuoja. Todėl Austrijai ir Vokietijai turėtų būti leista toliau taikyti šią nukrypti leidžiančią priemonę tolesniu laikotarpiu, bet ne ilgiau kaip iki 2018 m. gruodžio 31 d., kad būtų galima peržiūrėti nukrypti leidžiančios priemonės būtinybę bei veiksmingumą ir padalijimo į naudojimą verslo ir ne verslo tikslams, kuriuo grindžiama ši priemonė, normą;
            
         
               (8)
            
            
               kai, Austrijos ar Vokietijos nuomone, reikia toliau pratęsti priemonės taikymo laikotarpį po 2018 m., atitinkama valstybė narė ne vėliau kaip 2018 m. kovo 31 d. Komisijai turėtų pateikti nukrypti leidžiančios priemonės taikymo ataskaitą, į kurią įtraukta taikomos padalijimo normos peržiūra, kartu su prašymu dėl pratęsimo, kad Komisija turėtų pakankamai laiko išnagrinėti prašymą;
            
         
               (9)
            
            
               nukrypti leidžiančios priemonės turės tik nedidelį poveikį bendrai galutinio vartojimo etapu surenkamų mokesčių sumai ir neturės neigiamo poveikio Sąjungos nuosaviems ištekliams, gaunamiems iš PVM;
            
         
               (10)
            
            
               todėl Sprendimas 2009/791/EB ir Įgyvendinimo sprendimas 2009/1013/ES turėtų būti atitinkamai iš dalies pakeisti,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2009/791/EB 1 ir 2 straipsniai pakeičiami taip:
   
      „1 straipsnis
      Nukrypstant nuo Direktyvos 2006/112/EB 168 ir 168a straipsnių, Vokietijai leidžiama visiškai nesuteikti teisės į prekėms ir paslaugoms taikomo pridėtinės vertės mokesčio (toliau – PVM) atskaitą, kai atitinkamos prekės ir paslaugos daugiau nei 90 % yra naudojamos apmokestinamojo asmens arba jo darbuotojų asmeniniams tikslams ar iš esmės ne verslo tikslams arba neekonominei veiklai.
      2 straipsnis
      Šis sprendimas nustoja galioti 2018 m. gruodžio 31 d.
      Bet koks prašymas pratęsti šiame sprendime numatytos nukrypti leidžiančios priemonės taikymo laikotarpį Komisijai pateikiamas ne vėliau kaip 2018 m. kovo 31 d.
      Kartu su tokiu prašymu pateikiama šios priemonės taikymo ataskaita, į kurią įtraukta padalijimo normos, kuri remiantis šiuo sprendimu taikoma teisei į PVM atskaitą, peržiūra.“
   
   2 straipsnis
   Įgyvendinimo sprendimo 2009/1013/ES 1 ir 2 straipsniai pakeičiami taip:
   
      „1 straipsnis
      Nukrypstant nuo Direktyvos 2006/112/EB 168 ir 168a straipsnių, Austrijai leidžiama visiškai nesuteikti teisės į prekėms ir paslaugoms taikomo pridėtinės vertės mokesčio (toliau – PVM) atskaitą, kai atitinkamos prekės ir paslaugos daugiau nei 90 % yra naudojamos apmokestinamojo asmens arba jo darbuotojų asmeniniams tikslams ar iš esmės ne verslo tikslams arba neekonominei veiklai.
      2 straipsnis
      Šis sprendimas nustoja galioti 2018 m. gruodžio 31 d.
      Bet koks prašymas pratęsti šiame sprendime numatytos nukrypti leidžiančios priemonės taikymo laikotarpį Komisijai pateikiamas ne vėliau kaip 2018 m. kovo 31 d.
      Kartu su tokiu prašymu pateikiama šios priemonės taikymo ataskaita, į kurią įtraukta padalijimo normos, kuri remiantis šiuo sprendimu taikoma teisei į PVM atskaitą, peržiūra.“
   
   3 straipsnis
   Šis sprendimas taikomas nuo 2016 m. sausio 1 d.
   4 straipsnis
   Šis sprendimas skirtas Vokietijos Federacinei Respublikai ir Austrijos Respublikai.
   
      Priimta Briuselyje 2015 m. gruodžio 10 d.
      
         
            Tarybos vardu
         
         
            Pirmininkas
         
         F. BAUSCH
      
   
   
      (1)  OL L 347, 2006 12 11, p. 1.
   
      (2)  2009 m. spalio 20 d. Tarybos sprendimas 2009/791/EB, leidžiantis Vokietijos Federacinei Respublikai toliau taikyti priemonę, nukrypstančią nuo Direktyvos 2006/112/EB dėl pridėtinės vertės mokesčio bendros sistemos 168 straipsnio nuostatų (OL L 283, 2009 10 30, p. 55).
   
      (3)  2009 m. gruodžio 22 d. Tarybos įgyvendinimo sprendimas 2009/1013/ES, leisti Austrijos Respublikai toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168 straipsnio (OL L 348, 2009 12 29, p. 21).
   
      (4)  2012 m. lapkričio 13 d. Tarybos įgyvendinimo sprendimas 2012/705/ES, kuriuo iš dalies keičiamas Sprendimas 2009/791/EB ir Įgyvendinimo sprendimas 2009/1013/ES, kuriais atitinkamai Vokietijai ir Austrijai leidžiama toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168 ir 168a straipsnių (OL L 319, 2012 11 16, p. 8).